XPG วิ่ง 6% หลังคว้าไลเซนส์นายหน้า-ผู้ค้าสินทรัพย์ดิจิทัล จ่อเปิดแอปฯ “XSPRING” ไตรมาส 2
XPG วิ่ง 6% รับอานิสงส์คว้าไลเซนส์นายหน้า-ผู้ค้าสินทรัพย์ดิจิทัล ลุยตลาดสินทรัพย์ดิจิทัลเต็มสูบ พร้อมจ่อเปิดบริการแอปพลิเคชัน “XSPRING” ไตรมาส 2 ชู 3 จุดแข็งครองใจนักลงทุน
4 มี.ค. 2565

ผู้สื่อข่าวรายงานว่าวันนี้ (4 มี.ค. 2565) ราคาหุ้น บริษัท เอ็กซ์สปริง แคปปิตอล จำกัด (มหาชน) หรือ XPG ณ เวลา 10:34 น. อยู่ที่ระดับ 2.24 บาท เพิ่มขึ้น 0.12 บาท หรือ 5.66% โดยทำจุดสูงสุดที่ 2.32 บาท และทำจุดต่ำสุดที่ 2.10 บาท ด้วยมูลค่าการซื้อขาย 267.61 ล้านบาท

สำหรับราคาหุ้น XPG ที่ปรับตัวขึ้นมาบนกระดานนั้นคาดจะมาจากการที่บริษัทฯ ประกาศรุกตลาดสินทรัพย์ดิจิทัลเต็มสูบหลังบริษัท เอ็กซ์สปริง ดิจิทัล จำกัด (XSpring Digital) ซึ่งเป็นบริษัทในเครือ ผ่าน License Activation จากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อวันที่ 18 ก.พ.2565 ที่ผ่านมา ทำให้สามารถให้บริการการเป็นนายหน้าซื้อขายสินทรัพย์ดิจิทัลและผู้ค้าสินทรัพย์ดิจิทัลได้อย่างเป็นทางการ
โดยเอ็กซ์สปริง ดิจิทัล เผยความพร้อม 100% รุกตลาดสินทรัพย์ดิจิทัล เปิดกระดานชู 3 จุดแข็งครองใจนักลงทุนไทยในฐานะผู้ให้บริการแบบ One-Stop Service เจ้าแรกในประเทศไทย พร้อมจับมือพันธมิตรกลุ่มทุนยักษ์ใหญ่มอบโอกาสการลงทุนที่เหนือกว่า ตั้งเป้าครองส่วนแบ่งตลาด 1 ใน 3 ของตลาดสินทรัพย์ดิจิทัลไทย และจะกลายเป็นหนึ่งในธุรกิจที่สร้างรายได้หลักแก่กลุ่มบริษัท XPG
ทั้งนี้ เอ็กซ์สปริง ดิจิทัล คาดว่าพร้อมเปิดให้บริการแพลตฟอร์มการซื้อขายแลกเปลี่ยนสินทรัพย์ดิจิทัลแบบครบวงจร ภายในไตรมาสสองของปีนี้ ผ่านเว็บไซต์และแอปพลิเคชัน XSPRING ซึ่งรองรับทั้งบนระบบปฏิบัติการ Android และIOS
นางสาววรางคณา อัครสถาพร ผู้จัดการใหญ่ XPG เปิดเผยว่า เอ็กซ์สปริง เห็นโอกาสการลงทุนในตลาดสินทรัพย์ดิจิทัล ซึ่งปัจจุบันถือเป็นหนึ่งสินทรัพย์ยอดนิยมในพอร์ตของกลุ่มนักลงทุนทุกระดับทั้งการลงทุนระยะสั้นและระยะยาว ดังนั้น บริษัทฯ จึงเตรียมแผนพัฒนาอย่างไม่หยุดนิ่งในการนำเสนอโอกาสใหม่ๆ ที่ครอบคลุมการลงทุนทุกรูปแบบให้แก่นักลงทุน ด้วยแพลตฟอร์มที่สามารถเข้าถึงทุกการลงทุนอย่างง่ายดาย ผ่านเอ็กซ์สปริง ดิจิทัล ที่ดำเนินธุรกิจด้านสินทรัพย์ดิจิทัล
สำหรับในปีที่ผ่านมานอกจากความสำเร็จครั้งยิ่งใหญ่ในฐานะผู้ให้บริการระบบเสนอขายโทเคนดิจิทัล ได้แก่ สิริฮับ โทเคน Real Estate-backed ICO ตัวแรกของไทยที่สามารถระดมทุนได้ถึง 2,400 ล้านบาท และยังถือเป็นหนึ่งในผู้ให้บริการด้านสินทรัพย์ดิจิทัลเพียงไม่กี่รายในประเทศไทยที่ได้รับ 4 ใบอนุญาตจากกระทรวงการคลัง ได้แก่ 1) นายหน้าซื้อขายคริปโทเคอร์เรนซี 2) นายหน้าซื้อขายโทเคนดิจิทัล 3) ผู้ค้าคริปโทเคอร์เรนซี และ 4) ผู้ค้าโทเคนดิจิทัล
โดยในวันนี้เอ็กซ์ปริง ดิจิทัลมีความพร้อม 100% หลังจากผ่าน License Activation จากสำนักงาน ก.ล.ต. อย่างเป็นทางการ ทำให้สามารถดำเนินธุรกิจทั้ง 4 ประเภทนี้ได้อย่างเต็มรูปแบบและถูกต้องตามกฎหมาย ด้วยแพลตฟอร์มที่พร้อมรองรับนักลงทุนทุกระดับ พร้อมเดินหน้าเป็นผู้ให้บริการทางการเงินและการลงทุนดิจิทัลแบบ One-stop Service เจ้าแรกในประเทศไทย
XSpring Digital พร้อมบุกตลาดครองใจนักลงทุนด้วย 3 จุดแข็งเหนือคู่แข่ง 
1.การผนึกกำลังพันธมิตรยักษ์ใหญ่ (Partnership) – เอ็กซ์ปริง ดิจิทัล มีพันธมิตรหลากหลายประเภทธุรกิจที่จะช่วยให้ระบบ Ecosystem ครบวงจร ให้สิทธิประโยชน์ที่คุ้มค่าและตอบโจทย์นักลงทุนทุกระดับ
2.การเชื่อมต่อกับตลาดสินทรัพย์ดิจิทัลระดับโลก (Global Liquidity) – เอ็กซ์ปริง ดิจิทัลเชื่อมโยงนักลงทุนสู่ศูนย์ซื้อขายสินทรัพย์ดิจิทัลระดับโลกผ่าน Coinbase ทำให้นักลงทุนสามารถลงทุนในศูนย์ซื้อขายสินทรัพย์ดิจิทัลระดับโลกได้ซึ่งทำให้การซื้อขายมี High Liquidity สามารถลงทุนได้ในปริมาณมาก อีกทั้งยังสามารถซื้อขายในราคาที่เป็นมาตรฐานระดับเดียวกับตลาดโลกอีกด้วย ช่วยเปิดประตูสู่โลกการลงทุนในต่างแดนให้นักลงทุนได้แบบไร้ขีดจำกัด
3.แพลตฟอร์มการซื้อขายสินทรัพย์ดิจิทัลครบวงจร (Convergent Digital Asset Trading Platform) – บริษัทฯ นำเสนอแพลตฟอร์มซื้อขายและแลกเปลี่ยนสินทรัพย์ดิจิทัลระดับโลกแบบครบวงจร ใช้งานง่าย และมีความมั่นคงปลอดภัยสูง โดยมีระบบ KYC ลูกค้าที่ใช้งานง่าย ระบบการอนุมัติการเปิดบัญชีที่รวดเร็ว ตลอดจน ลูกค้าสามารถลงทุนซื้อขายในตลาดต่างประเทศในสกุลเงินไทยและถอนเงินออกมาเป็นสกุลเงินไทยได้โดยไม่ต้องรอการซื้อขายหรือแลกเปลี่ยนสกุลเงินตราต่างเทศ โดยนักลงทุนสามารถเทรดได้ทั้ง 2 ช่องทางทั้งเว็บไซต์และแอปพลิเคชันทุกวันตลอด 24 ชั่วโมง
“จากความพร้อมทุกด้านที่กล่าวมา ทำให้ เอ็กซ์ปริง ดิจิทัลเชื่อมั่นว่าเราจะสามารถก้าวสู่การเป็นผู้ให้บริการทางการเงินและการลงทุนในสินทรัพย์ดิจิทัลแบบ One-stop Service เจ้าแรกในไทย ที่นำเสนอบริการทางการเงินและการลงทุนในระบบดิจิทัลแบบครบวงจร นักลงทุนสามารถทำธุรกรรมซื้อขายทั้งคริปโทเคอร์เรนซี และโทเคนดิจิทัลได้ในเจ้าเดียว ครอบคลุมทั้งในตลาดแรกและตลาดรอง เชื่อมต่อ Exchange ทั้งตลาดเงินในไทยและต่างประเทศได้อย่างไร้รอยต่อ ตั้งเป้าส่วนแบ่ง 1 ใน 3 ของตลาดสินทรัพย์ดิจิทัลไทย ตามแผนที่วางไว้
และจะยังคงเสริมสร้างจุดแข็งในความเป็น Financial Ecosystem ครบวงจร เพื่อให้เกิดประโยชน์สูงสุดต่อการพัฒนาตลาดสินทรัพย์ดิจิทัลไทยให้เป็นตลาดสินทรัพย์ดิจิทัลขนาดใหญ่ระดับภูมิภาคและระดับโลก รวมไปถึงการขยายสินทรัพย์ลงทุนไปยังผลิตภัณฑ์ใหม่ๆ ที่มีโอกาสเติบโตสูงต่อไป ซึ่งเราเชื่อมั่นว่าจะทำให้ เอ็กซ์สปริง ดิจิทัล เป็นกลุ่มธุรกิจหลักที่สร้างรายได้จำนวนมหาศาลแก่ เอ็กซ์สปริง แคปปิตอล อย่างชัดเจนในปี 2565 นี้” นางสาววรางคณา กล่าว